इंद्राणी की महत्त्वाकांक्षा की कोई सीमा नहीं थी. पीटर मुखर्जी से उस की शादी इस का ही नतीजा थी. शादी के बाद इंद्राणी और पीटर मुखर्जी के बीच रिश्ते अच्छे नहीं थे. इसीलिए उन्होंने अपना परिवार नहीं बढ़ाया. पीटर अपनी पहली पत्नी के दोनों बेटों राहुल और रौबिन को साथ रखता था तो इंद्राणी शीना और विधि को साथ रखे थी. पुलिस को जो जानकारी मिली उस के हिसाब से इंद्राणी अपने दूसरे पति संजीव खन्ना के संपर्क में थी. वे पीटर को भी रास्ते से हटाने की योजना बना रहे थे. उलझते रिश्तों की इस कहानी को समझना सरल नहीं है. एक बात जरूर सामने आती है कि इंद्राणी की महत्त्वाकांक्षा ने उसे डुबा दिया. खूबसूरती महिलाओं की महत्त्वाकांक्षा को बढ़ा देती है. इंद्राणी जैसे समाज में बहुत सारे मामले हैं. लेकिन इंद्राणी का मामला शीना की हत्या के बाद 3 साल तक दबा रहा. इस बीच उस की हैसियत समाज में कम नहीं हुई. कुछ समय से सुनंदा पुष्कर की मौत भी फिर से सवालों के घेरे में है. सुनंदा पुष्कर की मौत की जांच चल रही है. इस में भी कई ऐसे तथ्य सामने आए हैं, जो स्मार्टनैस और महत्त्वाकांक्षा के बीच बनने वाले तालमेल को उजागर करते हैं. महत्त्वाकांक्षा और संबंधों की उलझन आरुषि हत्याकांड में भी देखी गई, जिस में तलवार दंपती जेल में सजा काट रहे हैं. अगर इस तरह के अपराधों को गहराई से देखें तो साफ पता चलता है कि स्मार्टनैस वाली सुंदर महिलाओं को संभालना मुश्किल काम होता है. केवल बड़े तबके में ही नहीं मध्यवर्ग के परिवार भी ऐसी ही महत्त्वाकांक्षा का शिकार हो रहे हैं. यह जरूरी नहीं कि हर मामले में स्मार्टनैस और सुंदरता अपराध को ही जन्म दे. ऐसी औरतें परिवार को अपने ढंग से चलाने की कोशिश में रिश्तों के तानेबाने को छिन्नभिन्न कर रही हैं. कई मामलों में स्मार्टनैस पतियों के लिए बोझ साबित होने लगती है. मध्यवर्ग के लिए इस से निबटना आसान नहीं होता है.